정조 6년
壬寅五月二十八日辰時。上御誠正閣。晝講入侍時。特進官徐有寧。同知事蔡弘履。參贊官金魯淳。侍讀官尹尙東。檢討官金翊休。假注書趙衍德。編修官金漢宗。記注官金鳳顯。宗臣西淸君煋。武臣同知中樞府事吳載熙。以次進伏訖。上讀前受音訖。尙東進讀孟子第三卷。自滕定公薨。止然友反命定爲三年之喪章訖。上曰。餘編無多。繼讀下文。可也。尙東又讀。止然友反命世子曰然章訖。上讀新受音訖。尙東曰。此篇文義。別無仰達者矣。然戰道橫流之時。徒尙功利。專昧仁義。擧世皆不知孟子之爲孟子。而獨滕文公之宋而見。得聞性善之說而犂然而合。則其資稟見識。儘爲卓越於當時矣。以之而聽孟子之言。行孟子之道。則滕國雖少。何難爲三代之治。而惜乎文公。資識雖高。學問不至。終不能擴而充之。畢竟成就。只是以滕文公而止。可勝歎哉。所以帝王之道。以學問爲貴。學問之方。以愼終爲重。詩曰。靡不有初。鮮克有終。書曰。念終始典于學。伏願聖上。以終始二字。益加留念焉。翊休曰。所自劃之盡字。此章之要旨也。戰國之時。先王之制已廢。生事葬祭。能盡其禮者幾希。而滕文公之賢。可與爲善。此孟子所以告之以自劃其道也。非特子職之當盡其道。人辟御世。亦不可不盡其爲君之道矣。今我聖上。遇災修省。悶旱儆惕。躬御步輦。親禱雩壇。減膳撤樂。責躬求言。恐懼側修。靡不用極之聖意。臣固欽歎。方寸之雨。跂足以待。而臣愚死罪。竊以爲殿下對越上天。而災沴歲仍。則昭事之德。未盡上格矣。懷保小民。而困悴日甚。則愛育之惠。未盡下究矣。求助之敎屢下。而不聞一言之採用。可謂察邇不得盡善也。疎滯之令雖勤。而莫見一才之奬拔。可謂揚陋之不能盡美也。以至元惡大憝。幾年假息。湖獄海逆。接迹而起。懲討之典。尙未盡擧。今當旱災。益加聖念。一政一事。罔不修擧。以盡消弭之方。是臣區區之望也。上曰。所奏甚好。當體念矣。經筵特進官。各陳文義。弘履曰。此章大體。與性善二字照應。當初世子過宋而見孟子。道心之微始現。而孟子因以開發其善心之端矣。及其定公之喪。有終不忘之心。問於孟子而後行事。此開發善心之致。世子之父兄百官。均是稟得性善之人。而此則無開發之功。至有皆不欲之語。推此則雖有本然之性。如無開發。則終至茅塞。貿貿然莫知指的而開發。非徒難其人。聞而得之者亦難。不必以此章句語論說。大凡日用萬事。難及開悟之境。於此留念伏望焉。上曰。所陳果是矣。有寧曰。玉堂經筵。俱陳文義。別無所陳矣。上曰。參贊官亦陳文義。魯淳曰。臣亦無所陳矣。上曰。滕文所謂未嘗學問云者。其旨何也。尙東曰。此與學問之工。其旨一般矣。上曰。此箇文義。嘗所講究。而終不分明矣。尙東曰。三代之上。初無學之一字。而始發於說命篇。故先儒嘗有云云。而有生知之學。且有學而知之之學。自古爲學。其義不一矣。上曰。此章學問之學字。與小學所謂行有餘力則以學文之學。同歟異歟。尙東曰。學有大人之學小人之學。驟以看之。雖或有差殊之分。而及其成功。其學也一也。上曰。入則孝。出則恭。自是應行底道理。而亦從學問中出來者乎。尙東曰。自灑掃應對。以至入孝出恭。皆是當行之事。而亦在學與不學之如何矣。上曰。學問自是日用當行之事。而至於學文。則抑有不同者矣。尙東曰。學問二字。卽是發難質問之義矣。上曰。滕文平日。未嘗有學問。故當其行事之日。父兄百官。皆有不悅矣。有寧曰。滕之君臣。若有學問上從事。則寧有不悅者。而文公天姿卓爾。本性藹然。故不謀父兄百官而往質於孟子者。此也。上曰。魯論曰。孝弟也者。爲仁之本。蓋孝弟二字。卽仁之一事。而爲人子職事。無過於孝親而已。以仁字論之。擧其綱也。以學問言之。入則孝三者。爲第一義也。古語曰。賢者及之。不肖者跂而及之。文公誠過於跂及者矣。大抵文公之姿稟卓越。足可從事於學問。而父兄百官。不善敎導。未免時君之歸。誠可歎也。翊休曰。文公之就問孟子。可見本性之藹然流出。而然誠足可觀矣。上曰。命戒云者。命字戒字。抑有不同歟。翊休曰。命言其大。戒言其小之義矣。上曰。吾宗國魯先君云者。其旨何也。翊休曰。此文義已見於章下小註。似無別義矣。上曰。朱子呂東萊。皆有註解。而其旨各異。且我東嶺儒。亦各有立論矣。尙東曰。滕與魯。本是同支之國。故以宗字稱之。先君則以別其魯先祖而然矣。講訖。弘履曰。臣待罪騎曹。故敢達矣。闕門禁雜之道。專在章標。而章標有木章標紙章標。至於紙章標。則不過一寸餘紙。勢難一一照檢。此後則毋論員役與雇立。一竝以木章標施行。而堂上軍職人員及抄啓文臣出入時。亦多苟艱。加設章標。以爲分排。而當初各司之章標分排。亦多不均。諸堂商議參酌。以爲改啓下釐正。似好矣。上曰。依爲之。出擧條上曰。儒臣新遞北評事來。關北市直。果何如。尙東曰。六鎭。田米一石價至一匹布。踰端川以南。大米一石價至十二兩矣。上曰。本道市直。若是踊貴。言念民事。極爲矜悶。此外有何民瘼乎。尙東曰。北關軍額。丁卯改案時。計其各邑民摠之多寡。量定額數。而以六鎭言之。鍾城處在營下。其額最多。茂山慶興。或以新設。或以至殘。其數最少。而庚午以來。各邑洊經凶歉。茂山則因其土品之稍饒。屢歲獨熟。五邑民人之投屬於茂山者。前後相續。臣久留行營。行營卽鍾城地。而營邑各鎭諸般名額。統以計之。恰爲一萬五百餘人。而營下軍伍。以其身役之最苦。在在逃躱。每當代塡之際。輒患無人。鍾城若此。旁邑可知。蓋茂山之於五邑。限以大嶺。山多谷深。作一逋藪。而昔之充隊伍者。一入其中。便作額外餘丁。冒稱幼學。閑遊自在。此不査定。則五邑軍丁。老弱之簽額。一身之疊役。勢所必至。請申命道帥臣。丁卯以後移居茂山者。大加搜括。使各其邑考出根柢。參定多寡。損諸邑難充之丁。付一郡有餘之額。則軍政可均。庶無偏苦之弊矣。至於北路民役。海弊爲甚。而海弊之中。明川吉州兩邑。司宰監所納白大口。人情之弊爲尤甚。蓋自朝家。軫念海夫之弊。癸卯詳定時。自京作貢。白大口每尾價。定以田米四斗。運致元山。而自元山至京城雇價。又定以續布一同。此爲明吉海夫莫大之惠。科外雜費。更無可論。而吉州之明太五十馱。明川之常大口四十五馱。稱以本監人情。逐年徵出於濱死之海民。民困於備納。官疲於推給。癸未詳定。本出於爲民除弊。而弊外生弊。惠不終究。行將不支。取次離散矣。似此弊瘼。尤宜急速釐正。請竝令道臣。査實狀聞。登卽減革。俾紓嗷嗷之急。則庶爲海民終始之澤矣。上曰。明日次對時稟處。可也。出擧條尙東曰。北邊關市一節。自從定例以後。一遵約束。別無事端。至若臨機接應。全在會寧慶源兩邑守臣。而彼我交易之際。居間任事之人。只有會寧府兵房軍官李彰綱。開市都監官申元守。通事徐昌興等。數人而已。彼數人者。不但勤幹解事。積年市役。與彼相熟。雖有些少事端。數人者宛轉其間。卒乃無事。其所效勞。亦可謂不少。而竊見開市通事。連五年一直隨行。無頉經過。則自該邑。報營門免賤者。昭載定例節目。而今此兵房軍官李彰綱。一直八次。都監官申元守及通事徐昌興。一直七次。宜有援例施賞之道。而尙置勿論之科。有功無賞。誠爲欠典。係是國事。則渠雖不敢有言。而在朝家信賞之政。恐不當如是埋沒。且彼數人。亦皆年老。差過數年。則不能保其隨役。而邊人。視此役如死地。惟事謀避。更無繼之者。若非別般激勸。則日後市事。無人擔當矣。通事徐昌興。則依定例所載。特許免賤。而兵房軍官李彰綱。都監官申元守。亦有參量酬勞之擧。然後邊人興起。必有繼此而願入者矣。此人等事狀如此。而事係干恩。初不敢仰奏矣。今因言端。旣承下敎。故竝此仰達矣。上曰。出擧條。申飭。可也。出擧條上曰。武臣亦從北關來。有何可言乎。載熙曰。如有大段癈瘼。則向來求言飭敎之下。豈敢不陳聞乎。其時狀聞中四件事。似是目下緊要。故有所登聞矣。上曰。今何以出場乎。載熙曰。第一件請行操事。備局回啓中。有曰。帥臣所論似然。如非大無之歲。依例行操。而雖未行操之時。各別董飭。俾無疎虞之弊云云。第二件山城事。回啓中。有曰。令道臣。看審形便後。狀聞云云。故今春三甲巡歷時。道臣已爲看審矣。上曰。道臣之言。如何。載熙曰。道臣以爲。以兵家形便論之。則好矣。而但差欠狹窄。水泉不足云矣。上曰。武臣之意。何如。載熙曰。如欲移設兵營。則可謂狹窄。而不過分置軍餉軍器。使本營虞候典守。則似非狹窄。水泉亦不太不足矣。第三件小農堡事。道臣依例劃給內奴事。報備局矣。上曰。卽今本堡所見。如何。載熙曰。本堡土卒。只是七名。殆不成樣。年前劃給內奴時。只給男奴而不給女婢。故此輩老死後。更無子孫可作鎭卒者。臣意。今番則不計多少。竝給奴婢。似好矣。命退。諸臣以次退出。